
I MØRKET

Mørket faller på fortere enn hun trodde. Så snart skumringen overtar himmelen, svever dunkle skygger over det svarte vannet. Hun burde snudd før. Nå må hun gå fortere for å rekke tilbake før det blir bekmørkt.

Det eneste som høres, er vannet som skvulper og hennes egen hivende pust. Luften er kald å puste i, og nesen renner. Hun kommer til å tråkke på en grein og kaster et raskt blikk over skulderen.

Hun er alene på den smale stien, omgitt av busker og kratt. Foran henne løper veien som en livline gjennom det tette mørket, og hun haler inn meter etter meter.

Hun aner en lysning, et sted der buskaset ikke er like tett. Hun senker skuldrene og puster lettere. Snart er hun ute av mørket.

Det er ingenting å være redd for. Bare fantasien som spiller henne et puss.

Da hører hun en lyd i krattskogen. En skygge løsriver seg fra mørket.

Hun styrter bortover stien. Hjertet hamrer i brystet, hvert åndedrag svir i halsen. Foran seg har hun lyset, bak seg tunge fottrinn.

Hun vet ikke hvem som jager henne. Hun vet bare at hun må flykte. Da hun vrir på hodet, skimter hun et par svarte joggesko. Et skarpt hundebjeff.

Hun roper på hjelp, bare skriker rett ut. Hvorfor tok hun ikke magefølelsen på alvor?

Hun rekker ikke å se trerota før det er for sent. Hun snubler og faller så lang hun er. I siste øyeblikk klarer hun å få tatt seg for med hendene så hun demper fallet. Fottrinnene bak henne kommer nærmere.

Da klokken nærmet seg ti lørdag formiddag, syntes Edith Persson det kunne være nok. Hun fant fram støvsugeren og dro med seg rukkelet over dørstokken til ektemannens soverom, der han lå og snorket.

Folke lå på rygg i sengen med vidåpen munn. «Bare fem minutter til.» Han vred seg på puta, gryntet og snøftet.

«Melodikrysset begynner om et kvarter.»

Edith hadde klippet ut kryssordet i morgenavisen og spisset den gule blyanten. Da programmet begynte, satt ekteparet som vanlig benket ved radioen på kjøkkenet og klarte enda en gang å løse det intrikate kryssordet.

«Var det hyggelig i går?» spurte Edith da programmet var slutt.

«Jo da. Mye folk.»

Folke hadde spilt på et sted i Skurup på fredagskvelden. Det var det han gjorde nå for tiden, underholdt med musikk på restauranter, puber og kneiper på Söderslätt. Allerede i kveld skulle han på jobb igjen.

«Du, jenta mi.» Folke la armen rundt livet på henne. «Jeg elsker deg.»

Han kysset henne på kinnet.

«Er du sikker?»

«Jeg har aldri vært sikrere.»

Han smilte og kysset henne igjen.

Edith hadde en varm følelse i magen da hun like etter trakk vekk kjøkkengardinet hun selv hadde sydd, og kikket ut. «Uff, som det blåser. Innkjørselen er full av løv igjen.»

Folke reiste seg uten videre. «Jeg går ut og feier.»

I mellomtiden tok Edith seg av kjøkkenet, vasket opp, tørket og støvsugde. Folke hadde en egen evne til å strø smuler rundt seg.

Med jevne mellomrom trakk hun gardinet til side og kikket ut. Det skjedde ikke mye i Skegrie, det lille tettstedet nordvest for Trelleborg, der Edith og Folke Persson hadde bodd i førti år. Stedet hadde skole, kirke og en gammel landhandel. Det var ikke mye liv på gaten utenfor kjøkkenvinduet deres. Av og til kom det en hundelufter som lot bikkja gjøre fra seg i blomsterbedet, og noen ganger freste en råkjører forbi. Men ellers var det stort sett fredelig og stille.

Like etter at Edith hadde satt over potetene til lunsjen, hørte hun stemmer utenfor vinduet og tittet kjapt ut. På gaten utenfor sto Jenny, naboen på den andre siden av veien, kledd som om hun var tjuefem og ikke femti, i en raffinert bluse, rød jakke og knekort skjørt. Var det Folke hun snakket med?

Edith for ut døra med hjertet i halsen, men innså fort at det var falsk alarm. Folke sto nederst i innkjørselen og kjempet med feiekosten. Det virket som han ikke engang hadde lagt merke til Jenny, men han stoppet opp straks han fikk øye på Edith.

«Hvor skal du?»

«Jeg skal bare kikke i postkassen,» sa Edith og smatt forbi ham.

«Det er lenge siden de sluttet å dele ut post på lørdager,» sa Folke.

Bak den store laurbærhekken ved tomtegrensen bøyde Edith seg ned for ikke å synes fra gaten. Hun skimtet silhuetten av Jenny gjennom bladverk og greiner, men kunne fortsatt ikke se mannen hun snakket med. Han hadde en mild basstemme og sa noe om at snart skulle alt bli bedre. Hvem var han egentlig? Hadde Jenny fått seg ny type? Det lille ludderet.

Jenny Grahn og familien hennes hadde flyttet inn i huset tvers over gaten for fem år siden. Tommy, mannen hennes, hadde brukt all ledig tid på å renovere i stykker det fine gamle huset til det ugjenkjennelige, mens guttene deres hadde lagd spetakkel med baller, klubber, trimmede mopeder og musikk på full styrke. Tidlig på sommeren hadde Jenny kastet ut gubben og hyret et byggefirma til å fullføre renoveringen, men tomta så fortsatt ut som en anleggsplass.

«Det er nok best jeg går nå før kona kommer,» sa den ukjente mannen.

Var han utro? Edith måtte få et glimt av ham. Hun gikk rundt busken og bort mot postkassen.

«Hei, hei,» hilste mannen. Jenny Grahn nikket kort, og Edith prøvde å ikke virke altfor nysgjerrig.

Fyren var høy og statelig og så forbausende sympatisk ut. Han var kledd som en dansebandsanger i billig dress og var sikkert femten år eldre enn Jenny. Det virket som hun hadde en svakhet for de grå tinningenes sjarm.

Stemningen ble anstrengt, både Jenny og den fremmede tidde, og Edith gikk fort bort til postkassen og stakk hånden nedi.

Det lå faktisk noe der. Et lite postkort. Hun fisket det opp uten å se på det og skyndte seg inn igjen. Straks hun var innenfor døra, ble hun stående i gangen og studere kortet.

Det var et helt vanlig postkort med bilde av en kirke på forsiden. Ikke noe frimerke eller poststempel. Hadde noen bare lagt det i postkassen deres?

Kortet var adressert til mannen hennes, Folke Persson. Adressen var riktig, og i feltet til venstre, der man skulle skrive, hadde noen tegnet et kors og skrevet datoen 30/10 1994.

Det var i morgen. En søndag.

Edith grøsset. Det var noe skremmende med det hele – med kirken, det lille korset og datoen. Det minte om dødsdatoen på en gravstein.

Gunni Hilding angret. Det var ikke dette hun lengtet etter.

Hun satt i en skinnstol på puben Tre Lyktor i Trelleborg sentrum og prøvde å ordne tankene mens rockemusikken dundret fra coverbandet i hjørnet.

Det var tante Kerstin som hadde anbefalt stedet. Eller anbefalt og anbefalt, Kerstin hadde mast i ukevis om at Gunni måtte komme seg ut og treffe folk – det vil si menn – og Tre Lyktor var et av de få stedene småbyen hadde å by på.

«Du må tenke litt på deg selv,» hadde Kerstin sagt.

Denne høsten hadde det vært ekstra vanskelig. Gunni hadde brukt all sin tid på å bekymre seg for lillesøsteren.

Hun tømte trocaderoen sin og så seg rundt i lokalet. Foran henne satt en gjeng med mannfolk i varierende alder rundt et black jack-bord. Krøllete hundrelapper ble byttet i fargerike sjetonger, ekstatiske gledesutbrudd vekslet med tap og fortvilelse. I tåken av sigarettrøyk danset en glad gjeng med ølflasker og glass i hendene, mens et nyforelsket par kravlet rundt i en sofa og kysset hverandre.

Men det var ingenting av dette som Gunni higet etter. Det var sjelden hun egentlig følte seg ensom. Hun følte seg utenfor. Hun trivdes med å være en betrakter som holdt seg for seg selv, selv om det fantes stunder – noen ganger hele dager – da tomheten og lengselen gravde store hull i brystet. Men restauranter? Uteliv? Det var ikke dette hun savnet. Det ville holde fint med noen som kunne gi henne en klem av og til.

Hun satte fra seg glasset og skulle til å reise seg da en mann med kulemage og slurvete strøket hawaiiskjorte kom småsjanglende.

«Vil du danse?»

Han så ut som den som alltid ble valgt sist i gymmen. Gunni syntes synd på ham med en gang.

«Jeg vet ikke.» Hun skottet bort på det lille dansegulvet foran bandet, der to damer ristet på rumpa og slengte med håret mens en rødmusset mann danset tango med en vinflaske.

«Kom nå!» ropte hawaiiskjorta gjennom støyen av elgitarer og falsk sang.

Det var ingen grunn til å være ubehagelig, men Gunni hadde virkelig ikke lyst til å danse.

«Jeg er litt sliten,» sa hun og gjespet tilgjort.

«Klokka er jo bare barnet.»

Mannen dro i henne. De tykke pølsefingrene klemte rundt armen. Litt for hardt, litt for brått.

Gunni rykket til og strittet imot. «Jeg sa jo nei.»

Mannen slapp taket og stirret forbauset på henne. «Å faen, jeg kjenner igjen deg. Du er jo snut, ikke sant?»

Gunni trengte ikke si noe. Mannen fikk noe flakkende i blikket, snudde seg og sjanglet innover i den røykfylte puben.

Gunni tok på seg kåpen og gikk. Det måtte finnes bedre måter å treffe nye mennesker på. Hun ville sitte og snakke, bli ordentlig kjent med folk. Det kunne gjerne ta tid. Klart hun kunne tenke seg å danse også, men ikke under disse omstendighetene.

Utenfor puben stoppet hun, sa adjø til dørvakten og bestemte seg for å gå en tur forbi det forlatte huset til søsteren. Plutselig en dag sto det bare tomt, og hele familien var borte. Ikke et spor etter Gerd og Karl-Fredrik og sønnene Benjamin og Isak. I menigheten sa de at de ikke visste hvor de var blitt av, og myndighetene visste ikke hva de skulle gjøre. Gerd og familien hennes var som sunket i jorda.

Gunni gikk bort til døra og banket på. Selv om hun visste det var nytteløst, fortsatte hun rundt huset og kikket inn gjennom alle vinduene. Helt tomt. Ingen møbler, absolutt ingenting. Og ingen Gerd.

Like før midnatt tok Gunni en taxi fra Stortorget til tantens gård utenfor Klagstorp, der hun hadde havnet etter å ha blitt utstøtt fra Jehovas vitner for femten år siden. Lenge lå hun og vred seg under dyna, dyttet til den harde puta og prøvde å tenke på ingenting. Til slutt måtte hun ha sovnet, for hun våknet da demringslyset begynte å sive inn gjennom takvinduet. Tante Kerstin banket på døra og ropte til henne.

«Det er telefon til deg!»

Gunni satte seg opp og gned seg i øynene. Og så fikk hun det travelt. Det var sjelden noen ringte til henne. Hun småløp over gårdsplassen og snublet inn på kjøkkenet, der den trådløse telefonen lå og ventet på spisebordet.

«Ja, det er Gunni,» sa hun og prøvde å ikke høres andpusten ut.

«Betjent Hilding, jeg trenger hjelp av deg.»

«Valter?»

Kriminalsjefen hørtes anstrengt ut. Gunni hadde ikke snakket med ham på flere måneder etter at hun sa nei til tilbudet hans om fast jobb i kriminalavdelingen. «Har du mulighet til å komme hit nå med en gang?»

«Til politihuset?»

Gunni tok seg til brystet. Hun var fortsatt ikke helt våken.

«Jeg er ved kirken i Fuglie,» sa Valter. «Vet du hvor den ligger?»

Hun skjønte ikke hva han mente. Var det jobbrelatert? Gunni hadde hatt gode grunner til å takke nei til å jobbe med Valter i kriminalavdelingen. Hun kunne ikke ha en sjef som Valter Roos, som utga seg for å være progressiv og gjerne ansatte unge kvinner, men som ikke ville høre på dem når det kom til stykket.

«Hva gjelder det?» spurte hun.

«Det er funnet en død person utenfor kirken.»

Edith Persson føyste kjøkkengardinet til side og kikket ut i morgenlyset. Først trodde hun det var Folke som kom gående i innkjørselen, men hun så snart at det var en annen. Hun kjente ikke igjen lua eller den lange frakken som flagret rundt knærne. Ikke før mannen var helt borte ved trappen så hun at det var presten. Holger Lomander hadde vært ung og uerfaren da han viet Edith og Folke. Nå var han krokrygget og hadde vondt for å gå.

Tankene surret som en ilter vepsesverm i hodet til Edith da hun gikk for å åpne. Hvor var det blitt av Folke? Hvorfor hadde han ikke kommet hjem? Det kunne ikke være mange grunner til at en prest skulle komme på uventet hjemmebesøk klokken seks en søndagsmorgen.

«Kan jeg komme inn, Edith?»

Hun hørte på stemmen at det var alvorlig. Hun åpnet munnen, men rakk ikke å si noe før en buldrende ulyd fikk dem til å snu seg mot gaten, der hennes enbårne sønn kom kjørende i sin brune Ford Taunus med hull i eksosrøret.

«Jeg ringte og ba Benny komme også,» sa Lomander.

Edith kjente at tårene rant nedover kinnene. «Hva er det som har hendt?»

«Jeg beklager.» Presten la en hånd på armen hennes. «Folke omkom i natt.»

Edith ristet av gråt mens presten og Benny sammen hjalp henne ned på en kjøkkenstol. Sønnen tente en røyk under vifta.

«Hvordan skjedde det?» Edith kjempet for ikke å bryte sammen. «Var det hjertet?»

Lomander satte seg ved siden av henne. Han var blekere enn vanlig. Det var som både øynene og huden hadde mistet farge.

«Jeg vet ikke hva som skjedde,» sa han. «Politiet etterforsker saken.»

«Politiet?» Bennys tonefall oste av forakt. «Hvorfor det?»

«For å fastslå dødsårsaken, antar jeg. Folke ble funnet på kirkegården i Fuglie.»

«Hva i helvete gjorde han der?»

Den harde stemmen til Benny hamret i hodet til Edith. Alt gikk rundt for henne. Det måtte være en drøm, dette, et mareritt av de aller verste. Hun begravde ansiktet i hendene og klemte ryggen mot stolen for ikke å gli ned på gulvet.

«Folke opptrådte på gjestgiveriet i Maglarp i går kveld,» sa presten, vendt mot Benny. «Noe mer vet jeg dessverre ikke.»

Benny sukket hørbart. Presten skjønte det naturligvis ikke, men Edith visste akkurat hva sønnens sukk betydde.

Hvorfor hadde hun ikke blitt med til gjestgivergården? Siden de fikk det ekle postkortet, ville det vært det eneste riktige, men Folke mente at hun var dum. Han var overbevist om at postkortet var en guttestrek, en dårlig spøk.

Hvis han hadde opptrådt et annet sted, ville hun sikkert blitt med. Men Edith likte ikke gjestgivergården i Maglarp. Det var en skikkelig bule. De hadde vært der og spist for noen uker siden. Svinesteken smakte lam, og det var snerk på sausen. På lørdagskveldene ble stemningen nærmest uutholdelig når stedet ble invadert av fulle folk og lokale tullinger hvis største fornøyelse var å skråle med på Får man ta hunden med sig in i himlen?

«Hvor er han nå?»

Edith klarte ikke å se det for seg. Folke var selve motsetningen av død. Han sprudlet av liv. Når hun ble sliten, var det han som satte nytt mot i henne. Når hun følte seg gammel, gjorde han henne ung igjen.

«Han blir sendt til rettsmedisinsk institutt i Lund,» sa Lomander. «Folke er hos Gud.»

Benny sukket igjen. Denne gangen ga Edith ham et skarpt blikk, selv om hun også tvilte på det presten sa.

Etter en stund dro Lomander igjen, og de ble alene med sorgen. Han gikk med krokete rygg og langsomme skritt bortover gaten. Edith så ham forsvinne i glipen i kjøkkengardinet.

«Hva faen kan ha hendt?» knurret Benny. «Havnet han i slagsmål på gjestgivergården?»

Det lignet ikke Folke. Han var for gammel for sånt. Hvorfor skulle noen gå løs på ham?

«Han ertet kanskje opp feil person,» spekulerte Benny videre og tente en ny røyk.

Sønnen sto bøyd over komfyren og gynget fram og tilbake. Han har neigu meg aldri hatt ro i kroppen, tenkte Edith. På skolen kunne han ikke sitte stille i mer enn et minutt. Det var derfor karakterene ble som de ble.

«Det er noe jeg må vise deg,» sa Edith. «Det lå et merkelig kort i postkassa i går.»

Det var som om kroppen veide flere tonn da hun reiste seg. I øverste kjøkkenskuff fant hun kortet stukket bort blant regninger og viktige brev. Hun rakte det til Benny, som gjorde store øyne og snudde og vendte på det.

«Hva skal dette forestille?»

«Folke trodde det var en rampestrek. Vi burde tatt det på alvor.»

«En kirke?» sa Benny før han snudde kortet og studerte korset foran dagens dato.

«Vi må levere det til politiet!»

Benny strakte hånden mot henne. Sakte og forsiktig tok han på underarmen hennes så varmen strålte gjennom huden og ut i hele kroppen. Det var evigheter siden Edith hadde følt seg så nær sønnen.

«Må vi virkelig det?» sa han. «Kanskje det er bedre å la det være.»

Gunni var ikke sikker på om hun hadde vært i Fuglie før. Det var et ganske typisk skånsk tettsted, utspredd mellom åkerlappene like nord for Skegrie. En smal vei slynget seg forbi hvitkalkede 1800-tallshus med stokkroser og gamle melkespann utenfor. Lengst sør raget kirken på en høyde mellom de åpne markene.

På parkeringsplassen foran kirkegården sto to uniformerte politibiler, og porten ble bevoktet av en kollega med det tvilsomme tilnavnet Slappen.

«Betjent Hilding?» sa han uten å prøve å skjule sin forbauselse.

Det var tross alt tidlig søndag morgen, og Gunni hadde fri.

«Kriminalsjef Roos ba meg komme hit.»

Slappen klødde seg bak øret. Det var ikke vanlig at en betjent ble tilkalt til et åsted på en fridag.

Gunni gikk inn på kirkegården og så seg rundt. Stillheten var trykkende. Greinene på trærne lutet seg over radene med graver. Ved siden av en gravstein av marmor sto Valter og vinket diskré.

«Takk for at du kom,» sa han.

Det føltes rart. Som å treffe igjen en gammel venn. En gang i tiden hadde Gunni og Valter jobbet tett sammen, men denne høsten hadde hun nesten ikke sett ham.

«Jeg setter virkelig stor pris på det.» Valter var som vanlig ulastelig antrukket i dress og blankpussede svarte sko. Ansiktsuttrykket bar tydelig preg av skam og anger. «Brun er blitt pensjonist, og Hasse er i Legoland. Akkurat nå er jeg helt alene på avdelingen.»

«Ja vel.» Hasse hadde fortalt at han skulle til Danmark med barnebarna. Han var den som ble mest skuffet da Gunni takket nei til tilbudet om fast ansettelse på krimmen.

«Hva vil du at jeg skal bidra med?»

Hun tvilte ikke på at hun kunne bli en god kriminaletterforsker. Før hun søkte på politiskolen, hadde det vært noe hun drømte om, men da drømmen ble virkelighet, opplevde hun at hun ikke ble hørt på kriminalavdelingen.

«Jeg er redd det kan dreie seg om et mord.» Valter snudde seg mot kirken. Noen meter fra steintrappen som førte opp til den rundbuede kirkedøra, lå den døde under et gult teppe. Gunni ante konturene av en lang person med brede skuldre. Ved fotenden stakk det ut et par blå seilersko. Hun grøsset og så vekk.

«Jeg er her nå fordi det er akutt. Men du kan ikke regne med meg framover.»

Valter nikket kort. «Jeg skjønner.»

Han fikk bli så sur han ville. Det var ikke hennes problem at de var underbemannet på krimmen.

En gang for mange år siden, da Valter var ny i distriktet, før han ble sammen med Inga, deres felles kollega, hadde Gunni likt å jobbe med ham. Hun hadde til og med vært litt forelsket. Men det var lenge siden.

«Hvordan ble han funnet?» spurte hun og skottet forsiktig bort på den døde under teppet.

«En dame som var ute med hunden. Jeg har nettopp avhørt henne. Hun har søvnproblemer og pleier å gå en tur tidlig om morgenen. Klokken var rundt fem da hun gikk forbi her og oppdaget ham. Først trodde hun at han lå og sov rusen av seg, men da hun så blodpølen, løp hun hjem og ringte alarmsentralen.»

Det var ikke en stor pøl, mer som et par mørke flekker, men Gunni vendte likevel blikket bort med en gang.

«Vet du hvem han er?»

Valter gikk foran henne bortover kirkestien. «Kirkevaktmesteren identifiserte ham som Folke Persson, bosatt i tettstedet Skegrie, ikke langt herfra.»

Han satte seg på huk ved den døde. Gunni holdt seg litt på avstand. Hun skulle jo ikke jobbe aktivt med denne etterforskningen.

Da Valter brettet vekk teppet og blottet ansiktet til den døde, vendte det seg i magen på henne. Var hun dum som ikke ville se?

«Sytti år og ustraffet,» konstaterte Valter. «En godt likt musiker og spillemann i distriktet.»

«Hvordan døde han?» spurte Gunni. «Kan det ha vært en ulykke?»

Valter bøyde seg sakte bakover og vendte ansiktet mot den blågrå himmelen. Gunni fulgte blikket hans. Over dem raget det høye kirketårnet.

«Jeg mistenker at han falt derfra,» sa Valter.

«Hoppet han?» Det var Ingas første tanke da Valter fortalte om mannen som var blitt funnet død under et kirketårn på sletta.

«Først trodde jeg det,» sa Valter, som hadde kommet hjem for å spise lunsj og gå ut med hunden. Han satte seg på en av de like dyre som uskjønne barstolene i stua, de som Inga hadde sagt at han ikke måtte kjøpe.

«Hva fikk deg til å skifte mening?»

Valter prøvde å finne en god sittestilling på den høye stolen. Det var som om han absolutt måtte sitte der i tide og utide for å bevise at det faktisk hadde vært et godt kjøp.

«Det er egentlig bare én måte å komme ut på kirketaket på, og det er gjennom et av vinduene i tårnet. Det er svimlende høyt opp.»

Inga kjente et sug i magen. Det måtte dreie seg om et fall på minst tjue meter.

«Problemet er at alle vinduene i tårnet var lukket fra innsiden,» fortsatte Valter. «Teknikerne jobber på stedet nå, men alt tyder på at Folke Persson har tatt seg inn i kirken, opp i tårnet og derfra ut på taket. Og så har noen lukket vinduet fra innsiden.»

Inga grublet på alternative forklaringer. Politiinstinktet våknet som vanlig. Hvorfor skulle noen dytte en sytti år gammel mann fra et kirketårn midt på natten?

«Kan han ikke ha kommet opp på taket utenfra?»

«Det fortoner seg mer eller mindre umulig. I så fall må han ha brukt en veldig lang stige, og det har vi ikke funnet.»

Det hadde gått over fem år siden Inga mer eller mindre ufrivillig sluttet på kriminalavdelingen etter å ha innledet et forhold med sjefen. Siden hadde hun vært på ordensavdelingen og jobbet med bortfløyne undulater, istykkerslåtte sidespeil og stjålne sykler. Nå lengtet hun etter å få sette tennene i en skikkelig komplisert og viktig sak.

«Når kommer Hasse tilbake fra ferie? Du kan jo ikke etterforske dette på egen hånd?»

Valter holdt på å gli av stolen igjen. Han visste selvfølgelig hva Inga var ute etter. I sommer hadde hun søkt seg til kriminalavdelingen i Ystad, men som vanlig hadde stillingen gått til en mann.

«Hasse er tilbake på torsdag. Jeg skal nok klare meg til da.»

Han var kort i tonen. Møtte ikke blikket hennes. Ville han ikke ha henne med i etterforskningen? Naturligvis var det ikke optimalt å være sjef for sin kone, den diskusjonen hadde de hatt før, men nå hadde de vært et par så lenge. Dessuten handlet det om en høyst midlertidig løsning.

«Jeg kunne steppe inn og hjelpe deg,» sa hun for å si det rett ut. «Jeg sitter jo likevel mest og bare tvinner tommeltotter for tiden.»

Valter så fortsatt ikke på henne. Da han gled ned fra stolen og satte føttene på gulvet, hoppet hundevalpen ut av kurven sin og bjeffet.

«Det blir nok vanskelig med tanke på Lassie.»

Hunden? Den var jo hans prosjekt. Inga kunne aldri tenke seg å la en valp stå i veien for karrieren.

«Vi har jo hundepasser.»

Valter hadde vendt ryggen til henne nå. Han var på vei ut på kjøkkenet med valpen tuslende i hælene.

«Jeg har faktisk allerede snakket med betjent Hilding om saken,» mumlet han.

«Gunni? Ja vel? Det blir sikkert bra.»

Inga ville ikke høres altfor skuffet ut. Hun likte Gunni Hilding, selv om de på mange måter var rake motsetninger. Det var noe veikt over Gunni. Inga verdsatte arbeidsevnen hennes og den sterke rettferdighetsfølelsen, men skjønte ikke hvorfor ikke Gunni tok grep i privatlivet sitt. Hun bodde fortsatt ute på bondelandet hos tanten sin. Da hun ble ansatt på krimmen for noen år siden, var hun forelsket i Valter, som så mange andre kvinner på politihuset, og noen ganger tenkte Inga at Valter hadde passet bedre sammen med et mehe som Gunni Hilding.

Da hun kom ut på kjøkkenet, hadde han tatt hundevalpen på fanget og koste med den.

«Skjorten din blir full av hår.»

«Oi sann!»

Valpen hadde forandret Valter. Inga hadde aldri sett ham dulle med noen på denne måten før. Han snakket babyspråk med hunden og brydde seg ikke engang om at Eton-skjorta ble skitten.

Inga for sin del hadde aldri vært noe hundemenneske. Hun likte ikke dyr i det hele tatt. Kattunger kunne være søte på bilder, men alle visste jo at i løpet av et par måneder ble den lille nusselige pelsdotten forvandlet til en farlig bakteriebombe med sylskarpe klør. Det var litt av en gåte at hun hadde gått med på å anskaffe en valp.

De seneste årene hadde alt gått så fort at det var lett å bli fartsblind. Plutselig hadde hun giftet seg og kjøpt hus sammen med Valter. Inga likte at det skjedde noe, at livet ikke bare sto i stampe, men hun var fortsatt langt fra overbevist om at det var dette hun skulle gjøre med livet sitt. Da hun sa at hun trengte en ny utfordring i hverdagen, hadde Valter foreslått en hund. Like etter kom han hjem med den lille golden retrieveren, og Inga hadde ikke klart å si nei.

«Hadde Folke Persson familie?» spurte Inga.

Hennes egen far var i syttiårsalderen. De hadde ikke verdens beste forhold, men det ville vært en katastrofe om han skulle bli revet bort helt uten forvarsel.

«Kone og en voksen sønn,» sa Valter. «Vi skal treffe dem i ettermiddag. Folke var tydeligvis ganske kjent på sletta. Han pleide å opptre på diverse utesteder. Vet du hvor han spilte i går?»

«Nei.» Inga så forbauset på ham. Hun hadde ikke peiling på utesteder på landsbygda.

«Gjestgivergården i Maglarp.»

Det stedet kjente hun. Dessverre, kunne man kanskje si.

«Gunni og jeg skal dra dit om en stund,» sa Valter.



gyldendal-logo_2025.png
* Gyldendal







cover.jpg









